Škoda Octavia

**Škoda Octavia** () — малы сямейны аўтамабіль чэскага вытворцы Škoda Auto, які выпускаецца з 1996 року (у 1959—1971 таксама існавала сэрыя з такой назвай). За 20 гадоў выпуску прададзеныя каля 5 мільёнаў аўтамабіляў. Усе яны выпускаюцца выключна ў 5-дзьверных мадыфікацыях з кузавам ліфтбэк або ўнівэрсал.

Цяперашняя мадэль трэцяга пакаленьня мае шмат разнастайных варыяцыяў: спартовая «Octavia RS», поўнапрывадная «Octavia Combi 4x4», эканамічная «Octavia GreenLine», мадэль на звадкаваным газе «Octavia G-TEC» і ўседарожнік «Octavia Scout». Са зьяўленьнем «Škoda Rapid» кампанія перавяла «Актавію» ў сэгмэнт малых сямейных аўтамабіляў.

## Першае пакаленьне (1996—2004)

«Актавія» першага пакаленьня выйшла ў лістападзе 1996 і была зьбіраная на мадэрнізаваным заводзе «Škoda» ў чэскім Млада Болеславе.

Аўтамабіль карыстаўся вялікай папулярнасьцю ў Вялікабрытаніі дзякуючы надзейнасьці, якасьці і кошту, хоць і ня мог канкураваць з такімі сямейнымі аўтамабілямі, як Ford Mondeo and Vauxhall Vectra. Таксама ён быў папулярных ў брытанскіх службах таксі з-за свайго кошту, прасторы і надзейнасьці.

У 2000 адбылася касмэтычная зьмена зьнешняга выгляду. Была дададзеная незалежная задняя падвеска, а ўнутраная прастора стала большай і з больш якасных матэрыялаў. Пасьля гэтага аўтамабіль працягваў выпускацца ў некаторых краінах і пасьля выхаду другога пакаленьня «Актавіі». У Заходняй Эўропе і Азіі першае пакаленьне дзеля адрозьненьня ад навейшага сталі называць «Octavia Tour».

Пераробленая «Актавія» атрымала поўны прывад як для хэтчбэкаў, так і для ўнівэрсалаў, і займела счапленьне фірмы Haldex Traction, як у іншых аўтамабілях на плятформе Volkswagen Group A (Golf IV, Audi A3 і Seat Leon Cupra R4). У параўнаньні зь пярэднепрываднай вэрсіяй павялічыўся дарожны прасьвет і аб’ём паліўнага баку.

Опцыя 4×4 была даступная толькі з бэнзінавымі рухавікамі 1.8 T 150 к. с. ці 2.0 L, дызэльным 1.9 TDI 90 к. с. (усе з 5-ступеневай ручной КПП), і з дызэльным 1.9 TDI-PD (Помпа-фарсунка) 100 к. с. (з 6-ступеневай ручной КПП).

Найхутчэйшым варыянтам была спартовая Octavia vRS з 1,8-літровым 4-хцыліндравым турбакампрэсарным рухавіком магутнасьцю 180 к. с. Яны карысталіся папулярнасьцю ў брытанскай паліцыі.

У 2002 року Škoda выпусьціла абмежаваную вэрсію са 100 гоначных аўтамабіляў, якія адрозьніваюцца ад звычайных vRS белым колерам кузаву, ралійнымі налепкамі і дадатковымі аксэсуарамі (электронны кантроль устойлівасьці, ксэнонавыя фары, абагрэў пярэдніх крэслаў). Яны ўдзельнічалі ў эўрапейскіх гонках, сусьветных ральлі і ралійным Кубку сьвету 2-хлітровых аўтамабіляў.

## Другое пакаленьне (2004—2013)

«Octavia» другога пакаленьня была прадстаўленая ў сакавіку 2004, сабраная на плятформе Volkswagen Group A5 (PQ35), як і наступныя аўтамабілі Volkswagen Group: Audi A3 Mk2, Volkswagen Golf Mk5, Volkswagen Jetta Mk5, SEAT León Mk2, і інш.

Акрамя новых варыянтаў рухавікоў унутранага згараньня, аўтамабіль займеў зьнешнія зьмены: больш прасторы для ног задніх пасажыраў (слабое месца першай мадэлі) і павялічаны дарожны прасьвет.

Акрамя чэскіх заводаў у Млада Болеславе і Вэрхлабі, з 2008 «Актавію» таксама зьбіралі ў славацкай Браціславе і кітайскім Шанхаі. У Індыі мадэль звалася «Laura» дзеля адрозьненьня ад першага пакаленьня.

Існуюць дзьве поўнапрывадныя вэрсіі: 4×4 і «Scout», абодва з сыстэмай Haldex Traction на кампутарызаваным счапленьні. «Scout», прадстаўлены ў 2006 року, выпускаўся толькі ў кузаве ўнівэрсал, і мае некалькі мадыфікацыяў красовэрнага стылю, накшталт вялікшых бампэраў.

У жніўні 2011 спэцыяльная вэрсія Škoda Octavia vRS пабіла сусьветны рэкорд на амэрыканскай Бонвільскай магістралі і стала найхутчэйшым аўтамабілем сьвету ў клясе да 2 л з хуткасьцю 365,43.

У 2009 року выйшла абноўленая вэрсія, зьмяненьні ў якой закранулі зьнешні выгляд, касмэтычныя выпраўленьні і ўнутраныя характарыстыкі. Вонкава зьмяніліся фары і бампэры. Упершыню ў лінейцы рухавікоў дадаліся 1.4&nbsp;TSI і 1.8&nbsp;TSI, а таксама 7-ступеневая Direct-Shift Gearbox трансьмісія.

## Трэцяе пакаленьне (з 2012)

11 сьнежня 2012 року ў музэі «Шкоды» ў Младай Болеславе было прадстаўленае трэцяе пакаленьне «Актавіі». Новая мадэль на 9 см даўжэйшая і на 4,5 шырэйшая за папярэдніцу, колавая база таксама павялічаная на 8 см. Маса зьменшылася на 102 кг. Павялічылася ўнутраная прастора для ног і галавы. «Škoda Octavia III» мае рэкордны ў клясе аб’ём багажнага аддзелу — 590 л, што на 5 л больш за папярэднюю мадэль і на 25 л — за значна большы Volkswagen Passat. Вэрсія з кузавам унівэрсал мае яшчэ большы памер багажніку — 610 л.

«Актавія» 3-га пакаленьня першай з аўтамабіляў маркі займела пярэдні радар і шматфункцыйную камэру. Радарны сэнсар у пярэднім бампэры маніторыць зону перад аўтамабілем і пралічвае адлегласьць, кірунак і хуткасьць усіх аб’ектаў паблізу. Зьвесткі з радару паступаюць у сыстэму папярэджаньня пра сутыкненьне і ў адаптыўны круіз-кантроль. Шматфункцыйная камэра на лабавым шкле патрэбная для функцыянаваньня сыстэмы прытрымліваньня паласы, аўтаматычнага кіраваньня дальнім сьвятлом і распазнаваньня дарожных знакаў для бартавога кампутара і навігацыі

Для пярэднепрывадных вэрсіяў даступныя рухавікі магутнасьцю 86—179 к. с. (бэнзін) і 90—150 к. с. (дызэль). Існуюць дзьве экалягічныя адмены «Актавіі»: «GreenLine» з 1.6-літровым дызэлем і выкідам 85 г CO2 на км; «G-TEC» з 1.4-літровым TSI на звадкаваным газе і выкідам 97 г CO2 на км. Поўнапрывадны «Octavia Combi» мае адзін бэнзінавы (1.8 TSI/132&nbsp;кВ) і тры дызэльныя варыянт рухавікоў (77—135&nbsp;кВ).

У 2013 была прадстаўленая хэтчбэкавая і ўнівэрсальная вэрсія «Octavia RS». Яна мае 220-к. с. 2.0 TSI-рухавік ад новага Golf 7 GTI і 184-сільны 2.0 TDI з Golf 7 GTD. Бэнзінавая вэрсія «Octavia RS» з ручной трансьмісіяй разьвівае хуткасьць 248&nbsp;км/г, што стала рэкордам для сэрыйных аўтамабіляў «Актавіі». У адрозьненьне ад стандартнае вэрсіі спартовая мае прагрэсіўнае стырнавое кіраваньне, спартовае шасі, электронны замок дыфэрэнцыялу і так званы «гукавы генэратар дзейнасьці», які імітуе спартовы гук рухавіку.

У 2014 была прадстаўленая «Octavia Scout» з падвышанай падвескай, плястыкавай абшыўкай і поўным прывадам.

## Заўвагі

## Вонкавыя спасылкі
* Афіцыйная бачына

Octavia
Катэгорыя:Кампактныя аўтамабілі
Катэгорыя:Вялікія сямейныя аўтамабілі
Катэгорыя:Хэтчбэкі
Катэгорыя:Унівэрсалы
Катэгорыя:Поўнапрывадныя аўтамабілі
Катэгорыя:Пярэднепрывадныя аўтамабілі
Катэгорыя:Аўтамабілі Чэхіі
Катэгорыя:Аўтамабілі, прадстаўленыя ў 1996 годзе